Diari Oficial de la Generalitat Valenciana


Sumari del DOGV 8007, del 24-03-2017 (2017/2459)

RESOLUCIÓ de 22 de març de 2017, de la Direcció General de Política Lingüística i Gestió del Multilingüisme, per la qual es convoquen les proves per a l'obtenció dels certificats oficials administratius de coneixements de valencià i es nomenen la Comissió Coordinadora i les comissions examinadores.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8007

Data del DOGV
:   24-03-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/2459


Data del document
:   22-03-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * examen

RESOLUCIÓ de 22 de març de 2017, de la Direcció General de Política Lingüística i Gestió del Multilingüisme, per la qual es convoquen les proves per a l'obtenció dels certificats oficials administratius de coneixements de valencià i es nomenen la Comissió Coordinadora i les comissions examinadores. [2017/2459]  
El Decret 128/2016, de 7 d'octubre, del Consell de la Generalitat Valenciana, pel qual es regula la Junta Qualificadora de Coneixements de Valencià (JQCV) assenyala en l'article 1 que la conselleria competent en matèria de política lingüística i gestió del multilingüisme té com a funció registrar, expedir, homologar i validar els certificats oficials administratius de coneixements de valencià, com també organitzar les proves per a obtindre'ls.  
L'Ordre 7/2017, de 2 de març, de la Conselleria d'Educació, Investigació, Cultura i Esport, regula els certificats oficials administratius de coneixements de valencià de la Junta Qualificadora de Coneixements de Valencià, el personal examinador i l'homologació i validació d'altres títols i certificats.  
En 2001, es va publicar el document del Consell d'Europa, Marc europeu comú de referència per a les llengües: aprendre, ensenyar, avaluar, que té per objectiu proporcionar «unes bases comunes per a l'elaboració de programes de llengua, orientacions curriculars, exàmens, llibres de text, etc. a tot Europa», i també descriu «el que han d'aprendre a fer els aprenents de llengua per a utilitzar una llengua per a la comunicació, i els coneixements i habilitats que han d'adquirir per a ser capaços d'actuar de manera efectiva». Parteix d'un enfocament centrat en l'acció, perquè considera els aprenents de llengües principalment com a membres d'una societat que tenen unes tasques a acomplir en unes circumstàncies i en un context social determinats. Els aprenents, doncs, són considerats usuaris de la llengua. En aquest enfocament es recorre a l'acció lingüística que implica l'ús real de la llengua, en què es proposen tasques que tenen sentit per a l'aprenent. En el MECR, doncs, la llengua s'aborda no com a objecte abstracte que cal estudiar, ni com una llista d'actes de parla que s'han d'aprendre, sinó com un instrument de socialització que permet dur a terme un conjunt variat de tasques en tots els contextos possibles en què els aprenents es vegen immersos.  
En el document esmentat s'estableixen uns nivells de domini de la llengua per a ajudar, des d'una perspectiva comuna europea, a mesurar cada etapa de l'aprenentatge d'una llengua. D'aquesta manera, el document estableix sis nivells de referència de domini lingüístic que van des de l'aprenentatge inicial fins al domini dels usuaris més competents i que són denominats A1, A2, B1, B2, C1 i C2.  
  
Així mateix, la Junta Qualificadora de Coneixements de Valencià va iniciar un procés de revisió i renovació de les proves per a adequar-les a aquest document europeu, un procés que s'inicià en el model de proves de la convocatòria de 2009 i que acabarà materializant-se en la seua totalitat durant la convocatòria de 2018.  
Les circumstàncies actuals recomanen una actualització de determinats aspectes organitzatius, els continguts dels programes i de les proves i regular la formació del personal examinador, per tal d'aconseguir un enfocament orientat a l'acció, de manera que l'usuari tinga un contacte permanent amb les llengües objectes d'aprenentatge. No obstant això, la complexitat en l'organització de les proves de la JQCV recomana la realització de les proves adaptades al MECR de manera progressiva. Per tant, l'any 2017 es realitzaran les proves de nivell A2 i B1 de coneixements de valencià i les proves de grau mitjà, grau superior i certificats de capacitació tècnica regulades aquestes últimes en la disposició transitòria única de l'Ordre 7/2017, de 2 de març.  
  
El dia 21 de març de 2017 es va reunir el Ple de la Junta Qualificadora de Coneixements de Valencià i va aprovar el calendari de celebració de les proves per a l'any 2017, la comissió coordinadora i les comissions examinadores.  
Aquesta resolució està inclosa com una de les iniciatives reglamentàries a tramitar per aquesta Conselleria en el marc del Pla normatiu de l'Administració de la Generalitat 2017, aprovat per Acord del Consell de 17 de febrer de 2017.  
Vist l'acord precedent, i de conformitat amb les competències que té atribuïdes la Direcció General de Política Lingüística i Gestió del Multilingüisme pel Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
  
Primer. Certificats  
Convocar les proves per a l'obtenció dels certificats oficials administratius de coneixements de valencià següents:  
- Certificat de nivell A2 de coneixements de valencià  
- Certificat de nivell B1 de coneixements de valencià  
- Certificat de grau mitjà de coneixements de valencià  
- Certificat de grau superior de coneixements de valencià  
- Certificat de capacitació tècnica, llenguatge administratiu  
- Certificat de capacitació tècnica, correcció de textos  
- Certificat de capacitació tècnica, llenguatge als mitjans de comunicació.  
  
Segon. Dates i seus  
1. Les proves tindran lloc en els dies, l'horari, les localitats i els centres que s'indiquen en l'annex I, en el qual també s'especifiquen les proves amb dues crides, les proves i localitats amb doble torn i les persones que es convoquen a cada un.  
2. La presidència de la Junta Qualificadora de Coneixements de Valencià pot, mitjançant resolució publicada en el Diari Oficial de la Generalitat Valenciana, modificar les dates, horaris, torns o llocs de realització de les proves quan el nombre d'aspirants supere les quantitats previstes.  
  
Tercer. Requisits d'inscripció  
1. Poden prendre part en les proves per a l'obtenció dels certificats les persones majors de 16 anys en el moment de realitzar-les que vulguen acreditar el seu coneixement de valencià al marge dels estudis reglats.  
2. Les persones aspirants als certificats de capacitació tècnica de llenguatge administratiu i de llenguatge als mitjans de comunicació han d'estar en possessió del certificat de grau mitjà de coneixements de valencià.  
3. Les persones aspirants al certificat de capacitació tècnica de correcció de textos han d'estar en possessió del certificat de grau superior de coneixements de valencià.  
  
Quart. Inscripció  
1. Per a poder participar en les proves cal sol·licitar-ho presentant l'imprés multicòpia ajustat al model de l'annex IV, el qual es trobarà a disposició de les persones interessades en la Conselleria d'Educació, Investigació, Cultura i Esport, en les direccions territorials d'Educació, Investigació, Cultura i Esport i en la web de la JQCV http://www.ceice.gva.es/polin/val/jqcv/solicitud.html.  
Prèviament a la presentació de les sol·licituds, cal haver abonat les taxes corresponents en la quantia i forma previstes en el punt sisé d'aquesta resolució.  
2. Les persones que disposen d'un DNI amb certificat electrònic incorporat o de firma electrònica de l'Autoritat de Certificació de la Comunitat Valenciana també poden fer la inscripció i l'abonament de les taxes per via telemàtica en la web http://www.ceice.gva.es/polin/val/jqcv/solicitud.html. En aquest cas no cal presentar la inscripció en cap registre.  
3. Durant la setmana anterior a la realització de les proves, els aspirants convocats podran consultar en la pàgina web de la Junta Qualificadora de Coneixements de Valencià, http://www.ceice.gva.es/polin/val/jqcv/, la seua inclusió en les llistes, amb especificació de nom, cognoms, document d'identitat, nivell, torn i localitat.  
4. Els aspirants poden inscriure's en diversos nivells. Només s'admetrà una matrícula per cada nivell; en el supòsit de doble inscripció en un mateix nivell, s'anul·larà l'última que s'haja completat.  
5. En el cas que no aparega la localitat d'examen en la sol·licitud de participació, la JQCV assignarà la més pròxima al domicili de l'aspirant.  
6. En el cas que algun aspirant realitze dues vegades la prova d'un nivell en un mateix període, s'anul·larà aquella que s'haja fet més tard.  
  
Cinqué. Presentació de les sol·licituds  
1. La sol·licitud s'ha de presentar en el Registre de la Conselleria d'Educació, Investigació, Cultura i Esport, en el de les direccions territorials d'Educació, Investigació, Cultura i Esport o en qualsevol dels llocs que preveu l'article 16.4 de la Llei 39/2015, d'1 d'octubre, del procediment administratiu comú de les administracions públiques. En el cas que la presente en una oficina de correus, caldrà fer-ho en sobre obert per tal que la instància siga datada i segellada abans de ser certificada.  
2. El termini de presentació de sol·licituds consta de dos períodes. El primer període des del 27 de març fins al 21 d'abril de 2017 i, el segon període des de l'1 de setembre fins a l'11 de setembre de 2017.  
  
  
Sisé. Abonament de les taxes  
1. Per a participar en les proves, cal abonar una taxa de 20,40 euros per a les del certificat d'A2 i B1 de coneixements de valencià. Per als certificats de grau mitjà i de grau superior, s'abonarà una taxa de 25,50 euros. Per als certificats de capacitació tècnica (llenguatge administratiu, llenguatge als mitjans de comunicació i correcció de textos), s'abonarà una taxa de 27,54 euros.  
Per a l'abonament d'aquestes taxes cal servir l'imprés multicòpia ajustat al model de l'annex IV o bé es farà servir la via telemàtica, segons el que s'indica en el punt dos de l'apartat quart d'aquesta resolució. Els aspirants que s'inscriguen completament amb firma electrònica per via telemàtica tenen dret a una bonificació del 10 % de la taxa.  
  
En les sol·licituds presentades amb el model de l'annex IV, el qual també està disponible per a ser descarregat des de la pàgina web de la JQCV, ha de figurar el segell o justificant de l'entitat col·laboradora acreditatiu del pagament. La falta del segell de l'entitat col·laboradora o el pagament fora de termini comportarà l'exclusió de l'aspirant.  
Una vegada que s'haja fet el pagament de la taxa, cal presentar la sol·licitud dins del termini i en la forma i els llocs previstos en aquesta resolució.  
En les sol·licituds amb inscripció i pagament completats per via telemàtica no cal que s'envie l'exemplar per a l'Administració perquè la inscripció ja haurà quedat degudament registrada.  
2. Estan exempts del pagament els membres de famílies nombroses de categoria especial, els membres de famílies monoparentals de categoria especial i les víctimes d'actes de violència sobre la dona que acrediten aquesta condició mitjançant qualsevol dels mitjans de prova previstos en l'article 9.1 i 9.2 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana. I a més, tenen una bonificació del 50 % les persones que tinguen una discapacitat acreditada igual o superior al 33 %, els membres de famílies nombroses de categoria general i els membres de famílies monoparentals de categoria general.  
Els participants que, en formalitzar la matrícula, s'acullen a l'exempció o bonificació de les taxes han d'acreditar-ho amb la còpia confrontada del títol de família nombrosa o del corresponent certificat. La dita documentació acreditativa de la situació que dóna dret a l'exempció o bonificació ha de ser enviada a la JQCV.  
3. De conformitat amb el que estableix l'article 9 del Decret legislatiu 1/2005, de 25 de febrer, del Consell de la Generalitat, pel qual s'aprova el text refós de la Llei de taxes de la Generalitat, no es tornaran les taxes per drets d'examen en els supòsits d'exclusió de les persones aspirants dels procediments selectius per causes imputables exclusivament a elles.  
  
Seté. Atenció a la diversitat en creences religioses  
Les persones interessades de confessió evangèlica o jueva que, a l'empara de les lleis 24/1992 i 25/1992, de 10 de novembre, vulguen participar en les proves en un règim d'horari alternatiu, ho han de sol·licitar a la presidència de la JQCV en el moment d'inscriure's.  
Correspon exclusivament a la Comissió Coordinadora l'organització de les proves que hauran de realitzar els membres de les mencionades comunitats religioses.  
  
Huité. Atenció als aspirants amb diversitat funcional  
Les comissions examinadores adoptaran les mesures necessàries per tal que els aspirants amb diversitat funcional tinguen les mateixes oportunitats per a la realització dels exercicis que la resta dels participants.  
  
S'establiran, per a les persones que ho sol·liciten i ho justifiquen degudament davant de la presidència de la JQCV en el moment d'inscriure's, les adaptacions de temps i mitjans que determinarà el tribunal perquè els aspirants facen l'examen en les condicions més favorables, sense que puguen ser eximits de la realització de cap de les àrees de la prova. En tot cas, els criteris d'avaluació seran els mateixos que s'aplicaran a la resta d'aspirants.  
Per tant, les persones amb diversitat funcional que sol·liciten mesures d'adaptació hauran d'especificar per escrit en la seua sol·licitud, que hauran d'adjuntar a l'imprés de la taxa, quines són mesures d'adaptació que necessiten:  
- Eliminació de barreres arquitectòniques i taula adaptada a la cadira de rodes.  
- Ampliació del temps de duració de la prova segons el diagnòstic i el temps d'ampliació que sol·licita.  
- Augment de la grandària dels caràcters del qüestionari per dificultats de visió.  
- Necessitat d'intèrpret, a causa de sordera.  
- Sistema braille d'escriptura o ajuda d'una persona per invident.  
  
Nové. Identificació de les persones aspirants  
Els aspirants han de portar el dia de l'examen DNI, permís de conducció espanyol, passaport o NIE, i l'exemplar per a l'interessat de la sol·licitud de participació.  
La comissió examinadora i el personal examinador, en qualsevol moment de la prova, poden requerir la identificació dels aspirants, que hauran d'acreditar la seua personalitat mitjançant l'exhibició d'un dels documents oficials d'identitat abans indicats, no seran vàlides les còpies d'aquests documents.  
  
Deu. Comissions examinadores  
Les comissions examinadores, nomenades per la presidència de la JQCV, són les que figuren en l'annex II d'aquesta resolució.  
El procediment d'actuació de les comissions examinadores s'ajustarà en tot moment al que disposa la Llei de règim jurídic del sector públic, especialment pel que fa a les causes d'abstenció i recusació i funcionament d'òrgans col·legiats.  
En el cas d'absència de la persona titular de la presidència o de la secretaria, per malaltia o per una altra causa justificada, aquesta serà substituïda pel vocal primer, i si aquest falta, pel vocal segon.  
Les comissions examinadores seran responsables de:  
a) Administrar i qualificar les proves.  
b) Proposar a la presidència de la JQCV, una vegada que es conega la xifra de persones inscrites, el nomenament del personal examinador i del personal col·laborador necessaris per a l'execució de les funcions avaluadores i auxiliars per a l'administració de les proves.  
Cada comissió examinadora garantirà que l'assignació del personal examinador a les aules i locutoris es faça de manera aleatòria i amb la garantia que el personal examinador estiga registrat i format atés el Pla de formació del personal examinador.  
  
Onze. Realització de les proves  
1. Les proves del nivell A2, nivell B1 i dels certificats de capacitació tècnica es realitzaran cada una en una única jornada.  
2. Les proves de grau mitjà i de grau superior es realitzaran en dues fases. En la primera fase s'avaluaran els continguts de les àrees 1 i 2. En la segona s'avaluaran els continguts de les àrees 3 i 4. Només podran realitzar la segona fase els aspirants que en la primera fase hagen superat els criteris expressats en el punt 3 de l'apartat tretze d'aquesta resolució.  
3. Els aspirants que s'hagen inscrit en dos certificats diferents, les proves dels quals se celebren en un mateix dia, tindran la possibilitat de realitzar les dues proves en la mateixa jornada. La comissió examinadora facilitarà, en la jornada en què coincideixen la prova de nivell A2 i la primera fase de la prova del grau mitjà, primerament la realització de la prova de nivell A2 i, a continuació, la incorporació a la de la primera fase de grau mitjà del torn de les 12.00 h. En la jornada en què hi haja coincidència entre les proves de nivell B1 i de la primera fase del grau superior, la comissió examinadora facilitarà primerament la realització de la prova de grau superior i, a continuació, la incorporació a la de nivell B1.  
4. Quan una persona responsable de l'administració de la prova observe un acte o conducta indeguda, prendrà les mesures oportunes que garantisquen la correcta realització dels exercicis de l'examen i ho farà constar en una diligència acreditativa de l'incident, la qual cosa, a més, es farà constar en l'acta de la sessió de la comissió examinadora.  
5. L'ús per part dels aspirants de mitjans il·lícits en el transcurs de la prova o la suplantació de personalitat seran sancionats amb la qualificació de no apte, sense perjudici de l'exigència de la responsabilitat que corresponga.  
  
Dotze. Correcció de les proves  
1. La correcció de les àrees 1 i 2 dels nivells A2, B1, grau mitjà i grau superior es realitzarà per mitjans òptics mecànics. L'avaluació de l'àrea 3 dels nivells adés esmentats i de les proves de capacitació tècnica serà valorada per les persones nomenades amb aquesta finalitat pel titular de la presidència de la Junta Qualificadora de Coneixements de Valencià. L'avaluació de l'àrea 4 dels nivells A2, B1, grau mitjà i grau superior s'encarregarà al personal examinador nomenat amb aquesta finalitat pel titular de la presidència de la Junta Qualificadora de Coneixements de Valencià a proposta de cada comissió examinadora.  
  
2. Per a la correcció de les proves, tant el personal examinador com els correctors hauran d'aplicar els criteris de correcció establits per a les àrees que avaluaran, i no intervindran ni en l'avaluació de la resta d'àrees ni en la qualificació final dels exercicis.  
3. El personal examinador haurà d'emplenar la rúbrica de la plantilla d'avaluació de cada aspirant que justifique la qualificació de l'àrea 4 dels nivells A2 i B1.  
En el cas de les proves de grau mitjà i grau superior el personal examinador haurà d'anotar les observacions oportunes que justifiquen la qualificació de l'àrea d'expressió i interacció oral, i, a més, hauran de traslladar-les a la plantilla d'avaluació en el cas que aquesta àrea es qualifique com a no superada  
4. L'òrgan examinador i la comissió tècnica de revisió de proves podran requerir a l'aspirant la lectura i verificació del seu examen escrit quan es dubte de la seua autoria o per qualsevol altra causa degudament motivada.  
  
Tretze. Criteris d'avaluació  
1. La Comissió Coordinadora actuarà com a tribunal central i establirà, per als certificats de nivell A2, nivell B1, mitjà i superior, els requisits de superació de les proves, la puntuació mínima per a aprovar, així com els criteris i barems de l'àrea d'expressió oral i també per a la correcció i valoració de la resta dels exercicis, tant de la correcció realitzada per mitjà de sistemes informàtics com per correctors nomenats a l'efecte, per tal d'aconseguir-ne la uniformitat i garantir la igualtat dels aspirants.  
2. Els criteris generals de correcció de les proves dels certificats de nivell A2, B1, grau mitjà i grau superior d'aquesta convocatòria estaran disponibles en la pàgina web de la JQCV abans de l'inici de les proves del primer període.  
3. En la primera fase de les proves de grau mitjà i de grau superior, els aspirants que no superen el 40 % en la mitjana ponderada de les dues àrees seran avaluats com a no aptes i no podran realitzar la segona fase de la prova. Així mateix, també seran avaluats com a no aptes i, per tant, no podran realitzar la segona fase aquells aspirants que hagen obtingut una nota inferior al 30 % en alguna de les dues àrees de la primera fase.  
  
4. Els aspirants podran consultar, al llarg de la setmana següent de la realització de les proves de primera fase de grau mitjà i grau superior en la web www.ceice.gva.es/jqcv, si estan convocats a realitzar la segona fase de la prova o si, per contra, no poden realitzar-la per haver sigut avaluats com a no aptes en la primera fase.  
5. Els aspirants que siguen convocats a realitzar la segona fase, després d'haver realitzat la primera fase de la prova de grau mitjà o de grau superior del primer període (maig-juny), podran presentar-se a la segona fase del primer període (juny) o del segon període (novembre) de la convocatòria anual.  
Els aspirants que, després d'haver realitzat la segona fase del primer període, finalment resulten no aptes podran, durant el segon període, presentar-se directament a la segona fase, o bé, a més de fer la segona fase, tornar a realitzar la primera a fi d'intentar millorar la nota obtinguda al juny d'aquesta primera fase. Per al càlcul de la qualificació final del segon període, es considerarà la puntuació més alta de totes les obtingudes per l'aspirant en les àrees 1 i 2 (conjuntament) durant la convocatòria anual, més la nota obtinguda en la segona fase del segon període.  
6. Per als certificats de capacitació tècnica, els criteris de correcció i barems d'avaluació seran establits per les respectives comissions examinadores.  
  
Catorze. Publicació de resultats  
1. La persona titular de la presidència de la Junta Qualificadora de Coneixements de Valencià farà públics els resultats provisionals obtinguts pels aspirants, per mitjà d'una resolució que es publicarà en el Diari Oficial de la Generalitat Valenciana.  
2. La qualificació provisional obtinguda en les proves, en termes d'apte o no apte, podrà ser consultada per les persones aspirants en la pàgina web de la Junta Qualificadora de Coneixements de Valencià: www.ceice.gva.es/jqcv.  
3. Contra la decisió de les comissions examinadores es podrà interposar una reclamació davant de la presidència de la JQCV en el termini de 15 dies hàbils, a comptar de l'endemà de la publicació en el DOGV de la resolució de resultats.  
4. Les reclamacions seran resoltes en el termini d'un mes, transcorregut el qual es consideraran desestimades les reclamacions no resoltes i es tindran per definitius els resultats no esmenats, amb efecte des de la data de la resolució per la qual es fa pública la llista provisional.  
  
  
Quinze. Comissió tècnica de revisió  
Per a resoldre les reclamacions es constituirà una comissió tècnica de revisió de proves integrada per la persona titular del Servei d'Acreditació i Assessorament, per la que ocupe la secretaria de la JQCV i per tres tècnics de la Direcció General de Política Lingüística i Gestió del Multilingüisme.  
En els certificats de nivell A2, nivell B1, mitjà i superior la comissió farà, si cal, una segona correcció, per a la qual es podrà requerir la repetició de l'exercici corresponent a l'àrea d'expressió i interacció orals. En els certificats de llenguatges específics, si cal, es farà una segona correcció de la prova, per a la qual cosa no podrà requerir-se la repetició de cap apartat.  
La comissió emetrà un informe, amb proposta de resolució, sobre la modificació o la confirmació de la qualificació contra la qual es recorre.  
  
La secretaria de la JQCV podrà, en tot moment, rectificar d'ofici els errors materials o aritmètics que es deduïsquen de l'expedient i modificar les actes i els registres informàtics corresponents als errors detectats.  
  
  
Setze. Custòdia i destrucció de la documentació  
1. Els protocols escrits i les anotacions de l'àrea d'expressió oral hauran de conservar-se, almenys, fins a quatre mesos després de la realització de la prova. En els supòsits de revisió, els exàmens i les anotacions es conservaran fins que haja transcorregut el termini fixat en la resolució o es resolga el procediment contenciós administratiu.  
  
2. La JQCV incorporarà els mecanismes i procediments que permeten garantir el control sobre el procés d'emmagatzematge, recollida, transport i destrucció final de la documentació relativa a les proves. Els protocols escrits tindran caràcter de documentació confidencial i s'eliminaran una vegada finalitzat el període de conservació i custòdia.  
  
Dèsset. Contingut i estructura de les proves  
Les proves de nivell A2 i B1 de coneixements de valencià s'ajusten als programes establits en l'Ordre 7/2017, de 2 de març, i tenen en compte l'adequació dels objectius i continguts de les proves als criteris expressats en el Marc europeu comú de referència per a les llengües: aprendre, ensenyar, avaluar, que va acordar el Ple de la JQCV en gener de 2017. L'estructura i la durada de les proves s'estableixen en l'annex III d'aquesta resolució.  
Les proves de nivell mitjà, superior i capacitació tècnica s'ajusten als programes establits en l'Ordre de 16 d'agost de 1994, de la Conselleria d'Educació i Ciència (DOGV 2331, 24.08.1994), i tenen en compte l'adequació dels objectius i continguts de les proves als criteris expressats en el Marc europeu comú de referència per a les llengües: aprendre, ensenyar, avaluar, que va acordar el Ple de la JQCV en 2009. L'estructura i la durada de les proves s'estableixen en l'annex III d'aquesta resolució.  
  
Díhuit. Marc europeu comú de referència per a les llengües  
Els certificats que s'expediran portaran indicat el nivell de referència corresponent al Marc europeu comú de referència per a les llengües: aprendre, ensenyar, avaluar, amb l'excepció dels de capacitació tècnica. La referència serà la següent:  
- Certificat de grau mitjà: C1  
- Certificat de grau superior: C2  
  
  
DISPOSICIONS FINALS  
  
Primera  
Aquesta resolució produirà efecte l'endemà de ser publicada en el Diari Oficial de la Generalitat Valenciana.  
  
Segona  
Contra aquesta resolució, que no posa fi a la via administrativa, les persones interessades poden interposar un recurs d'alçada davant de la Secretaria Autonòmica d'Educació, i Investigació en el termini d'un mes a comptar de l'endemà de la publicació, de conformitat amb el que disposa l'article 121 i 122 de la Llei 39/2015, d'1 d'octubre, del procediment administratiu comú de les administracions públiques, sense perjudici que utilitzen qualsevol altra via que consideren oportuna.  
  
  
València, 22 de març de 2017.- El director general de Política Lingüística i Gestió del Multilingüisme: Rubén Trenzano Juan.  
  
  
ANNEX I  
Calendari de les proves  
  
Primer període  
  
Dia 27 de maig de 2017:  
- Certificat de nivell A2 de coneixements de valencià  
- Primera fase del certificat de grau mitjà (àrees 1 i 2)  
- Certificat de llenguatge administratiu  
Dia 3 de juny de 2017:  
- Certificat de nivell B1 de coneixements de valencià  
- Primera fase del certificat de grau superior (àrees 1 i 2)  
Dia 10 de juny de 2017:  
- Segona fase del certificat de grau mitjà (àrees 3 i 4)  
- Certificat de llenguatge als mitjans de comunicació  
Dia 17 de juny de 2017:  
- Segona fase del certificat de grau superior (àrees 3 i 4)  
- Certificat de correcció de textos.  
  
Segon període  
  
Dia 4 de novembre de 2017:  
- Certificat de nivell A2 de coneixements de valencià  
- Primera fase del certificat de grau mitjà (àrees 1 i 2)  
- Certificat de llenguatge administratiu  
Dia 11 de novembre de 2017:  
- Certificat de nivell B1 de coneixements de valencià  
- Primera fase del certificat de grau superior (àrees 1 i 2)  
Dia 18 de novembre de 2017:  
- Segona fase del certificat de grau mitjà (àrees 3 i 4)  
- Certificat de llenguatge als mitjans de comunicació  
Dia 25 de novembre de 2017:  
- Segona fase del certificat de grau superior (àrees 3 i 4)  
- Certificat de correcció de textos.  
  
  
Horaris  
  
- Certificat de nivell A2: començarà a les 09.00 h.  
- Certificat de nivell B1: començarà a les 09.00 h.  
- Primera fase del grau mitjà (àrees 1 i 2). En el primer període d'exàmens (dia 27.05.2017) començarà a les 9.00 h per a les persones el primer cognom de les quals comence per una lletra compresa entre la A i la L, i a les 12.00 h per a les persones el primer cognom de les quals comence per una lletra entre la M i la Z. En el segon període (dia 04.11.2017), començarà a les 9.00 h per a les persones el primer cognom de les quals comence per una lletra compresa entre la M i la Z, i a les 12.00 h per a les persones el primer cognom de les quals comence per una lletra entre la A i la L.  
- Primera fase del grau superior (àrees 1 i 2): començarà a les 09.00 h.  
- Segona fase del grau mitjà (àrees 3 i 4). En el primer període d'exàmens (dia 10.06.2017), començarà a les 9.00 h en totes les seus que no tinguen doble torn. S'estableix un doble torn en les seus d'Alacant, Torrent, Castelló i València: el primer torn començarà a les 9.00 h i el segon a les 16.00 h. En aquestes localitats amb doble torn, les persones el primer cognom de les quals comence per una lletra compresa entre la A i la L participaran en el primer torn de les proves (9.00 h del matí), i les persones el primer cognom de les quals comence per una lletra compresa entre la M i la Z participaran en el segon torn de les proves (16.00 h de la vesprada).  
En el segon període d'exàmens (18.11.2017), la prova començarà a les 9.00 h en totes les seus que no tinguen doble torn. S'estableix un doble torn per a les seus d'Alacant, Torrent, Castelló i València: el primer torn començarà a les 9.00 h i el segon a les 16.00 h. En aquestes localitats amb doble torn, les persones el primer cognom de les quals comence per una lletra compresa entre la M i la Z participaran en el primer torn de les proves (9.00 h del matí), i les persones el primer cognom de les quals comence per una lletra compresa entre la A i la L participaran en el segon torn de les proves (16.00 h de la vesprada).  
- Segona fase del grau superior (àrees 3 i 4): començarà a les 09.00 h.  
Les proves dels certificats de capacitació tècnica començaran a les 9.30 h:  
- Certificat de llenguatge als mitjans de comunicació  
- Certificat de llenguatge administratiu  
- Certificat de correcció de textos.  
  
  
Localitats i proves  
  
Nivell A2, nivell B1, mitjà i superior de coneixements de valencià:  
Alacant, Alcoi, Alzira, Benidorm, Buñol, Borriana, Castelló de la Plana, Dénia, Elda, Elx, Gandia, Llíria, Ontinyent, Orihuela, Paterna, Sagunt, Segorbe, Sueca, Torrent, València, la Vall d'Uixó, Villena, Vinaròs i Xàtiva.  
  
Certificats de capacitació tècnica (llenguatge als mitjans de comunicació, llenguatge administratiu i correcció de textos):  
València  
  
  
Centres de realització de les proves  
  
Alacant  
Universitat d'Alacant. Aulari 2. Ctra. Sant Vicent, s/n. Sant Vicent del Raspeig.  
  
Alcoi  
Edifici Ferràndiz. Campus d'Alcoi. Universitat Politècnica de València. Placeta Ferràndiz i Carbonell, 2.  
  
Alzira  
IES núm. 4. C/ En Projecte, 5.  
  
Benidorm  
IES Bernat de Sarrià. Partida Salt de l'Aigua, s/n.  
  
Borriana  
IES Jaume I. Pl. Sanchis Guarner, s/n.  
  
Buñol  
IES La Hoya de Buñol. Av. Rafael Ridaura, s/n.  
  
Castelló de la Plana  
Universitat Jaume I. Facultat de Ciències Humanes i Socials. Av. Vicent Sos Baynat, s/n.  
  
Dénia  
IES Historiador Chabàs. C/ Manuel Vallalta, 3.  
  
Elda  
IES La Torreta. Av. Ronda, 77.  
  
Elx  
Edifici Altabix. Universitat Miguel Hernández. Av. de la Universitat, s/n  
  
Gandia  
Campus de Gandia. Universitat Politècnica de València. C/ Paranimf, 1. El Grau de Gandia.  
  
Llíria  
IES Camp de Túria. C/ Alcalde M. Garcia, s/n.  
  
Ontinyent  
IES Pou Clar. Av. Vicent Gironés, s/n.  
  
Orihuela  
Edifici Orcelis. Campus de Desamparados. Universitat Miguel Hernández. Ctra. de Orihuela-Beniel, km 3,2.  
  
Paterna  
IES Henri Matisse. C/ Enric Valor, s/n.  
  
Sagunt  
IES Camp de Morvedre. C/ Advocat F. Caruana, s/n.  
  
Segorbe  
Edifici Glorieta. C/ Bonifacio Ferrer, 2.  
  
Sueca  
IES Joan Fuster. Camí dels Dos Pontets, s/n.  
  
Torrent  
IES Veles e Vents. Camí dels Cànters, s/n.  
  
València  
Universitat Politècnica de València. Camí de Vera, s/n.  
  
Vall d'Uixó, la  
IES Benigasló. Av. Arcadi Garcia i Sanz, 1.  
  
Villena  
IES A. Navarro Santafé. Paraje San Benito, s/n.  
  
Vinaròs  
IES Leopold Querol. C/ Gil d'Atrosillo, s/n.  
  
Xàtiva  
IES Josep de Ribera. C/ Acadèmic Maravall, 15.  
ANNEX II  
  
Comissió COORDINADORA  
  
Presidenta: Nathalie Torres i Garcia  
Secretària: Immaculada Àngel i Carbonell  
Vocal 1: Maria Josep Cuenca i Ordinyana  
Vocal 2: Vicent Anyó i Garcia  
Vocal 3: Marc Jiménez i Agulló  
  
Comissions examinadores  
  
Alacant  
- President: Carles Cortés i Orts  
- Secretari: Felip Vidal i Nadal  
- Vocal 1: Rut Tribaldos i Martínez  
- Vocal 2: Leandre Ivorra i Carrillos  
- Vocal 3: Maria Lluïsa Pérez i Calomarde  
  
Alcoi  
- President: Vicent Josep Santamaria i Picó  
- Secretari: Francesc Xavier Miralles i Martínez  
- Vocal 1: Rosa Maria Bonet i Valls  
- Vocal 2: Paloma Ferrer i Talens  
- Vocal 3: Lídia Maria Jordà i Sánchez  
  
Alzira  
- Presidenta: Immaculada Cerdà i Sanchis  
- Secretària: Pura Santacreu i Berenguer  
- Vocal 1: Empar Selfa i Bosch  
- Vocal 2: Carme Navarro i Campos  
- Vocal 3: Joaquim Martínez i Ortiz  
  
Benidorm  
- President: Vicent Martines i Peres  
- Secretària: Maria Enriqueta Barber i Llinares  
- Vocal 1: Àngela Menaches i Menaches  
- Vocal 2: Maria Jesús Sevila i Garcia  
- Vocal 3: Maria Teresa Herrero i Lloret  
  
Borriana  
- Presidenta: Anna Asensio i Andrés  
- Secretària: Carme Rufino i Bey  
- Vocal 1: Vicent Francesc Roselló i Rodríguez  
- Vocal 2: Elies Segarra i Leganés  
- Vocal 3: Consol López i Vidal  
  
Buñol  
- President: Josep Antoni Martínez i Simón  
- Secretari: Andreu Sevilla i Collado  
- Vocal 1: Marcos Sevilla i Torres  
- Vocal 2: Emília Aguado i Cruz  
- Vocal 3: Vicenta Rubio i Camarasa  
  
Castelló de la Plana  
- Presidenta: Maria Josep Soldevila i Blasco  
- Secretària: Raquel Doñate i Calpe  
- Vocal 1: Mònica Soler Beltran  
- Vocal 2: Josep Miquel Roda i Prats  
- Vocal 3: Maria Teresa Salazar i Varella  
  
Dénia  
- President: Francesc Ferrer i Mulet  
- Secretari: Francesc Mulet i Escrivà  
- Vocal 1: Elisa Giner i Salvà  
- Vocal 2: Pilar Garcia i Aparicio  
- Vocal 3: Josepa Roser Garcia i Rosselló  
  
Elda  
- Presidenta: Rosa Francés i Requena  
- Secretari: Bernat López i Gisbert  
- Vocal 1: Norbert Josep Miralles i Romero  
- Vocal 2: Maria Isabel Guardiola i Savall  
- Vocal 3: Concepció Rovira i Serna  
  
Elx  
- President: Manuel Jordan i Vidal  
- Secretària: Cristina Todolí i Torró  
- Vocal 1: Maria Assumpció Tormo i Gonzálvez  
- Vocal 2: Antoni Esteve i Hernández  
- Vocal 3: Joan Carles Rizo i Ferrer  
  
Gandia  
- Presidenta: Immaculada Canet i Burguera  
- Secretari: Miquel Lleches i Colomar  
- Vocal 1: Josep Cortés i Roig  
- Vocal 2: Joan Miquel Peiró i Vives  
- Vocal 3: Josepa Costa i Múrcia  
  
Llíria  
- Presidenta: Dolors Valero i Varea  
- Secretària: Llúcia Lerma i Pamblanco  
- Vocal 1: Alexandre Josep Navarro i Tomàs  
- Vocal 2: Maria Jesús Devís i Gamir  
- Vocal 3: Ivan Carbonell i Iglesias  
  
Ontinyent  
- President: Ferran Lliso i Bartual  
- Secretari: Ramon Mora i Galbis  
- Vocal 1: Ester Juan i Domènec  
- Vocal 2: Anna Requena i Martí  
- Vocal 3: Vicent Enric Belda i Belda  
  
Orihuela  
- Presidenta: Lurdes Mas i Penalva  
- Secretària: Maria Àngels Sempere i Linares  
- Vocal 1: Miquel Àngel Fuster i Candela  
- Vocal 2: Anna Francés i Mira  
- Vocal 3: Carles Penalva i Alonso  
  
Paterna  
- Presidenta: Susanna Pardines i López  
- Secretari: Victor Sellés i Alabau  
- Vocal 1: Maria Isabel Bartolomé i Martínez  
- Vocal 2: Gonçal Palop i de León  
- Vocal 3: Anna Maria Monzó i Martínez  
  
Sagunt  
- President: Jesús Camil Cortés i Martínez  
- Secretari: Francesc Josep Català i Arnau  
- Vocal 1: Pilar Ariño i Giménez  
- Vocal 2: Vicent Sebastian i Fabuel  
- Vocal 3: Pilar Ferriol i Bruixola  
  
Segorbe  
- President: Joan Corchado i Badia  
- Secretària: Assutzena Badenes i Negre  
- Vocal 1: Maria Lluïsa Melià i Mestre  
- Vocal 2: Maria del Carme Villanueva i Barrachina  
- Vocal 3: Ofèlia Mateu i Lahoz  
  
Sueca  
- President: Miquel Furió i Diego  
- Secretari: Rafael Fresquet i Fayos  
- Vocal 1: Josep Lluís Ribes i Ros  
- Vocal 2: Anna Maria Melià i Granell  
- Vocal 3: Maria Elena Pedralva i Pérez  
  
Torrent  
- Presidenta: Anna Marí i Martínez  
- Secretari: Francesc Josep Conejero i Pascual  
- Vocal 1: Rafael Nèlson Seguí i Penadés  
- Vocal 2: Núria Molons i Puig  
- Vocal 3: Concepció Hernández i San Agustín  
València  
- President: Sergi Linares i de Teran  
- Secretari: Alfons Esteve i Gómez  
- Vocal 1: Maria Asunción Bondia i Faus  
- Vocal 2: Raquel Inglada i Sancho  
- Vocal 3: Rosa Maria Clavijo i Pérez  
  
Vall d'Uixó, la  
- Presidenta: Elsa Vilalta i Fonfria  
- Secretària: Manuela Vilalta i Vilalta  
- Vocal 1: Ferran Estrems i Daros  
- Vocal 2: Mercé Palmer i Sánchez  
- Vocal 3: Francesc Josep Claramonte i Granero  
  
Villena  
- President: Josep Peiró i Ferre  
- Secretari: Carles Durà i Amado  
- Vocal 1: Josep Lluís Rico i Verdú  
- Vocal 2: Francesca Picó i Gisbert  
- Vocal 3: Teresa Maria Garcia i Gisbert  
  
Vinaròs  
- Presidenta: Maria Josep Arayo i Solà  
- Secretari: Francesc Delcastillo i Montserrat  
- Vocal 1: Virgili Verge i Marcos  
- Vocal 2: Evarist Monfort i Guimerà  
- Vocal 3: Maria Dolors Monfort i Badenes  
  
Xàtiva  
- President: Frederic Sentandreu i Gallego  
- Secretari: Rafael Benavent i Vidal  
- Vocal 1: Francesca Alonso i Albero  
- Vocal 2: Núria Tortosa i Vila  
- Vocal 3: Maria Roser Boscà i Aranda  
  
  
Llenguatge administratiu  
- President: Donís Seguí i Penadés  
- Secretari: Josep García i Illa  
- Vocal 1: Àlvar Gómez i Moreno  
- Vocal 2: Agnés Talaya i Sánchez  
- Vocal 3: Glòria Uchan i Sanz  
  
Correcció de textos  
- President: Joan Rafael Ramos i Alfajarín  
- Secretari: Joan Antoni Lluch i Hervàs  
- Vocal 1: Emili Sáez i Aranda  
- Vocal 2: Carme Colomer i Giner  
- Vocal 3: Ferran Bataller i Gomar  
  
Llenguatge als mitjans de comunicació  
- President: Josep Lacreu i Cuesta  
- Secretari: Josep Lluís Marín i Garcia  
- Vocal 1: Ferran Bargues i Estellés  
- Vocal 2: Sofia Moltó i Llorca  
- Vocal 3: Rosa Maria Tejedor i Fernández  
  
  
ANNEX III  
Estructura i durada de les proves  
  
1. Certificat de nivell A2 de coneixements de valencià  
Àrea 1 (comprensió oral) 25 %  
Àrea 2 (comprensió escrita) 25 %  
Àrea 3 (expressió escrita) 20 %  
Àrea 4 (expressió i interacció orals) 30 %  
  
Per a superar la prova cal obtindre una puntuació en la mitjana ponderada de les quatre àrees d'un mínim del 60 %. La puntuació mínima exigida per a superar cada àrea és del 60 %. Totes les àrees tindran una valoració sobre 100 punts.  
Els criteris de correcció de les diferents àrees estaran publicats en el web de la JQCV:  
http://www.ceice.gva.es/va/web/jqcv  
La durada de la prova és de 2 h, a partir del final de l'audició de l'àrea de comprensió oral  
  
2. Certificat de nivell B1 de coneixements de valencià  
Àrea 1 (comprensió lectora) 25 %  
Àrea 2 (comprensió escrita) 25 %  
Àrea 3 (expressió escrita) 25 %  
Àrea 4 (expressió i interacció orals) 25 %  
  
Per a superar la prova cal obtindre una puntuació en la mitjana ponderada de les quatre àrees d'un mínim del 60 %. La puntuació mínima exigida per a superar cada àrea és del 60 %. Totes les àrees tindran una valoració sobre 100 punts.  
Els criteris de correcció de les diferents àrees estaran publicats al web de la JQCV:  
http://www.ceice.gva.es/va/web/jqcv  
La durada de la prova és de 2 h i 15 minuts, a partir del final de l'audició de l'àrea de comprensió oral.  
  
3. Grau mitjà  
Primera fase de la prova  
Àrea 1 (comprensió lectora) 10 % del total de la prova  
Àrea 2 (estructures lingüístiques) 30 % del total de la prova  
  
De conformitat amb el punt 3 de l'apartat tretze, només passaran a la segona fase els aspirants que obtinguen una puntuació, en la mitjana ponderada de les notes de les dues àrees, del 40 %, i que no siga inferior al 30 % en cap de les dues àrees.  
La durada d'aquesta fase serà d'1 hora i 30 minuts.  
  
Segona fase de la prova  
Àrea 3 (expressió escrita) 30 % del total de la prova  
Àrea 4 (expressió i interacció oral) 30 % del total de la prova  
  
Una vegada acabat l'exercici del dictat, els examinands disposaran d'un màxim d'1 hora i 45 minuts per a completar la resta de l'àrea 3. En aquesta àrea 3 cal obtindre un mínim d'un 40 % o, excepcionalment, d'un 30 % si s'ha superat el 40 % tant en l'àrea 1 com en l'àrea 2.  
  
La puntuació mínima per a superar l'àrea 4 és del 60 %.  
Per a superar tota la prova cal obtindre una puntuació en la mitjana ponderada de les quatre àrees d'un mínim del 60 %.  
  
4. Grau superior  
Primera fase de la prova  
Àrea 1 (comprensió lectora) 10 % del total de la prova  
Àrea 2 (estructures lingüístiques) 30 % del total de la prova  
De conformitat amb el punt 3 de l'apartat tretze, només passaran a la segona fase els aspirants que obtinguen una puntuació, en la mitjana ponderada de les notes de les dues àrees, del 40 %, i que no siga inferior al 30 % en cap de les dues àrees.  
La durada d'aquesta fase és de 2 hores.  
Segona fase de la prova  
Àrea 3 (expressió escrita) 30 % del total de la prova  
Àrea 4 (expressió i interacció oral) 30 % del total de la prova  
  
Una vegada acabat l'exercici del dictat, els examinands disposaran d'un màxim d'1 hora i 45 minuts per a completar la resta de l'àrea 3. En aquesta àrea 3 caldrà obtindre un mínim d'un 40 % o, excepcionalment, d'un 30 % si s'ha superat el 40 % tant en l'àrea 1 com en l'àrea 2.  
  
La puntuació mínima per a superar l'àrea 4 és del 60 %.  
Per a superar tota la prova cal obtindre una puntuació en la mitjana ponderada de les quatre àrees d'un mínim del 60 %.  
  
5. Llenguatge als mitjans de comunicació  
Àrea 1. La llengua i els mitjans de comunicació 10 %  
Àrea 2. Normativa gramatical i llengua estàndard 40 %  
Àrea 3. Normativa gramatical i registre periodístic 20 %  
Àrea 4. Elocució, ortologia i puntuació 30 %  
  
Per a superar la prova cal obtindre una puntuació en la mitjana ponderada de les quatre àrees d'un mínim del 60 %.  
La durada d'aquesta prova és de 2 hores i 30 minuts.  
  
6. Llenguatge administratiu  
Àrea 1. Comprensió lectora 10 %  
Àrea 2. Expressió escrita 45 %  
Àrea 3. Coneixements pràctics de llenguatge administratiu 45 %  
  
Per a superar la prova cal obtindre una puntuació en la mitjana ponderada de les tres àrees d'un mínim del 60 %.  
La durada d'aquesta prova és de 2 hores i 30 minuts.  
  
7. Correcció de textos  
Àrea 1. Correcció de textos escrits (originals) 70 %  
Àrea 2. Normativa lingüística i registres 10 %  
Àrea 3. Correcció tipogràfica (galerades) 20 %  
  
Per a superar la prova cal obtindre una puntuació en la mitjana ponderada de les tres àrees d'un mínim del 60 %.  
La durada d'aquesta prova és de 2 hores i 30 minuts.